Source: http://fehergyuru.eu/sorstortenetek/
Timestamp: 2020-01-17 17:15:15+00:00

Document:
Fehér Gyűrű Közhasznú Egyesület Sorstörténetek - Fehér Gyűrű Közhasznú Egyesület
Sorstörténetek, krízishelyzetek
LELKI, JOGI ÉS ANYAGI SEGÍTSÉGNYÚJTÁS
“Olvassátok figyelemmel a történetünket, hogy soha senki ne járjon így! Egy 13 éves kisfiú édesanyja vagyok. A fiamat szexuálisan zaklatta egy közel 70 éves férfi, aki távoli rokonunk. A férfi ellen eljárás indult, amely évekig húzódott. Nem adtuk fel, harcoltunk a gyermekünkért, és azokért, akikkel később ugyanez megtörténhetett volna. Örültünk, amikor majd egy évvel a történtek után tudomást szereztünk az áldozatsegítő egyesületről és komplex segítséget kaptunk. Gyermekem és jómagam ezután hosszan és kitartóan az egyesület pszichológusaihoz jártunk, hogy támogatást kapjunk a történtek feldolgozásában. Néhányszor pszichiátriai kezelésre is szükségünk volt, mert időnként nagyon elkeseredtünk. Ma is felfoghatatlan, hogyan történhetett mindez! Az egyesülettől kapott anyagi támogatást a saját felépülésünkre fordítottuk, mivel vidékről Budapestre járni nagyon megterhelő volt kis keresetünkhöz képest. Az egyesület a jogi képviseletünket is ellátta az eljárás során, amelyben megszületett az ítélet az elkövető bűnösségéről. Igaz, semmilyen büntetés nem lehet elég súlyos ahhoz a sok éves szenvedéshez mérten, amit átéltünk….Évek múltán, ma már elmondhatjuk, hogy el tudtunk távolodni a történtekről, és nem felejtve, igaz, de megerősödve éljük tovább a mindennapjainkat.”
“Ezúton szeretném elmondani röviden ami velem történt és megköszönni amit értem tettek az elmúlt fél év során. Amikor elkezdődött a közös munka, nagyon összetört, elgyengült állapotban voltam, kellős közepén egy bántalmazó, alkoholista férjtől való válásban egy 3 éves kislánnyal, számos rendőrségi és kórházi üggyel, alkohol- és droghasználattal a férj részéről és távoltartási végzésekkel. Egyszerre annyi teher és fájdalom zuhant a nyakamba, hogy akkor azt éreztem, bármilyen segítségre szükségem van, mert egyedül tényleg nem élem túl, pedig itt van a lányom. Azóta lezajlott a büntetőper, a válóper egy része, nyugodtabb az életem. De a fő változást az eredményezte, ami munkát a Fehér Gyűrűnél végeztünk. Valódi segítségnyújtás, valódi odafigyelés eredményeként fél év elteltével azt mondhatom, győztem. Elsősorban a magam bizonytalanságain, és ezáltal mindenen, ami a tisztánlátásban akadályozott a saját képességeimet illetően. Örök hálám a munkatársaknak , minden egyes alkalommal, minden egyes percben valódi odafigyelés, munka, segítségnyújtás zajlott.”
“12 éves gyermekemmel családon belüli verbális erőszak kapcsán az iskola pszichológus ajánlása által kerültünk a Fehér Gyűrűhöz. 1 éve egyszerre és egy időben járunk a szakemberekhez, havonta 2-3 alkalommal, azonban más segítő foglalkozik velünk. Óriási segítség az, hogy a kilátástalannak tűnő helyzetben mind a ketten olyan kapaszkodót kaptunk, amely által apró lépésekkel ugyan, de elkezdődött az áldozati szerepből való kikerülésünk. Gyermekem örömmel jön a foglalkozásra, a szakembert szereti és elfogadja, javaslatait átgondolja. Ezekről a témákról otthon is beszélgetünk. Bár még továbbra is fél az apukájától, de már érti és tudja, hogy fontos felvállalnia érzéseit.” / 40 éves nő
“Aki szeret, nem félemlít meg, nem manipulál, nem ígérget, nem akarja, hogy szenvedj. „ Egy ismerős kollégám ajánlásával kerestem fel a Fehér Gyűrűt zaklatási problémámmal 2016 őszén. A volt barátom 2 éves kapcsolat után, nem akarta elfogadni, hogy nem szeretném tovább folytatni. Naponta dörömbölt az ajtómon, bemászott a házam kerítésén, már minden kopogásra összerezzentem. Mégis rettenetesen nehéz volt nem beengedni őt, hiszen fontos volt nekem, viszont tudtam, hogy csak mérgezzük egymást, és nem szeretném vállalni az alkoholizmusával járó viselkedést tovább. Be kellett látnom, hogy egyedül gyenge vagyok a lezáráshoz, így segítség után fordultam. Több helyen való próbálkozás után a Fehér Gyűrűben végül fogadtak és néhány ülés során sikerült megerősödnöm. A képekkel való munka és az NLP módszer segített megoldási stratégiákat kialakítani és tisztázni, mit is szeretnék igazán, hol vannak a határaim saját magam előtt. Tudom, hogy tanulnunk kellett belőle, neki, hogy van más út az életben, nekem pedig a saját határaim tartását, a nem-et mondást, a kitartást, még ha fáj is látni más szenvedését, felelősnek lenni saját magamért. Megérteni, azt amit már tudtam, de nem éltem, hogy önmagamért vagyok elsősorban felelős. Végül képes voltam rendőrt hívni kirívó esetben és minimalizálni a kontaktot, ami nagy lépés volt részemről. A beszélgetések hatására újra önmagam lettem, míg végül csökkent a zaklatás és rendeződött a magánéletem. Ma egészséges és boldog párkapcsolatban élek, amiben csodálatos módon, nyoma sincs az egykori dilemmáimnak, nehézségeimnek, áldozat szerepemnek. Legalábbis egyelőre nem látom, de igyekszem figyelni magam, vigyázni a határaimra, egészséges szinten. Hálásan köszönöm a Fehér Gyűrű munkatársainak a segítséget!”
„Gyermekem által kerültem a Fehér Gyűrűhöz. Évekig úgy voltam benne egy fenyegető, verbális erőszakkal terhelt kapcsolatban, hogy nem tudatosult bennem a tény. Félelem, fenyegetettség és kábultság volt rajtam. A magam részéről döbbenetes volt felismerni, hogy évekig lehet verbális erőszakban élni úgy, hogy ennek az ember nincs tudatában. Hatalmas segítséget kaptam a mentálhigiéniés szakembertől, aki kérdésekkel, kitűzött célokkal, gyakorlati példákkal és feladatokkal abban segített, hogy a változást hozó lépésekre koncentráljak, és mások hibáztatása és a panaszkodás helyett azt nézzem, hogy én hogyan tudok, úgy megerősödni, hogy kijelöljem a határaimat és erős bástyaként védjem gyermekemet.” / budapesti, 40 éves nő
“Egy tárgyi veszteség kapcsán kerültem kapcsolatba a Fehér Gyűrű Alapítványon keresztül a segítőmmel. 2016 év elején bűncselekmény áldozataként szabadítottak meg a felsőkategóriás telefonkészülékemtől, ami az anyagi veszteségen túl igen nagy lelki traumát is okozott nekem. Amikor azon a bizonyos hajnali reggelen az V. kerületi Rendőrkapitányságon feljelentést tettem ismeretlen tettes ellen, ott jelezték számomra, hogy jelen esetben anyagi támogatásra irányuló kérelmet is benyújthatok. A feljelentést abból a célból tettem, hogy a tolvaj megkapja méltó büntetését, és ezáltal a lelkem valamelyest megnyugodjon. Az eset során ugyanis egy nívós belvárosi szórakozóhelyen a magam mellett tartott, zippzárral zárt táskámból tulajdonította el a telefonomat, azt a tárgyat, amivel abban a pillanatnyi élethelyzetemben a legnagyobb fájdalmat okozta az illető nekem. Mivel esetemben nem éreztem szükségét annak, hogy az anyagi támogatást igénybe vegyem, így ezt nem is kértem. A Rendőrőrnagy Hölgy ekkor felhívta a figyelmemet egy másik lehetőségre, az ún. áldozatsegítő támogatás igénybevételére. A történetemhez hozzátartozik még az, hogy az elmúlt években a sors pakolt terhet rám rendesen: közeli családtagok elvesztése hosszan tartó betegség után, egy hosszú párkapcsolat lezárása, melyhez a másik fél részéről megcsalás is társult, illetve munkahelyi válság. Így akkor úgy éreztem, ez az a pont az életemben, amikor már egyedül nem bírom tovább, és lelki segítségre van szükségem. Mert be kellett látnom, hogy igenis sérült a lelkem, amin segíteni kell, és elfogadtam az áldozatsegítő támogatást. Kavarogtak bennem az érzelmek, a düh, a bánat, a szomorúság, a csalódottság, a kiábrándultság és a kétségbeesés. Jöttek a kérdések, a “miért velem, miért most, miért így” , de választ nem kaptam. Több, mint 10 alkalommal vettem részt a Fehér Gyűrű Alapítvány által biztosított ingyenes beszélgetésein, majdnem 3 hónapon keresztül. Rendkívül hálás vagyok, hogy olyan segítőt kaptam, akiben az első pillanattól kezdve maximálisan megbíztam, és meg tudtam nyílni felé. Mivel zárkózott típus vagyok, és a problémáimról nemigen szoktam beszélni, engem is meglepett az, hogy egy idegen előtt ilyen könnyen megy. Hálás vagyok a törődéséért, és mert mindig nagy figyelemmel és odaadással volt irányomba, ami önbizalmat adott nekem ahhoz, hogy értékes és szerethető vagyok. A foglalkozások hatására igen sokat változtam, azóta eltelt majdnem egy év, de az Ő tanácsait alkalmazva nyugodtabban kezelem a stresszes élethelyzeteket, és egy kiegyensúlyozottabb, pozitívabb személy lettem. Tanácsai és gyakorlatai hatására megtanultam elfogadni és szeretni magamat, és a konfliktusos helyzetekben bátrabban ki merek állni önmagamért. Ezúton is hálásan köszönöm, hogy újra magamra találtam és a napsütéses, bizakodó életemet élem. :)” / H. K., 35 éves budapesti nő története
Nyáron (2017) már a végső elkeseredés kerülgetett, nem láttam a kiutat a helyzetemből. Verbálisan bántalmazó párkapcsolatban éltem, aminek szerettem volna véget vetni, de nem ment, sőt, minél erőteljesebben küzdöttem, annál rosszabbá vált a helyzet. Életutam eléggé zaklatott, verbálisan és fizikálisan is bántalmazó családban nőttem fel és ez meghatározta az egész életemet, a párkapcsolataimat is – mindig verbálisan bántalmazó partnereim voltak. Kiolvastam az önismereti könyveket oda-vissza, és rengeteg terápiára elmentem, rengeteg eszközt és módszer alkalmaztam arra, hogy változtathassak a sorsomon (Hellinger terápia, kineziológia, Bach virágterápia, reiki, meditáció, belső utazás, stb.), és pszichológus segítségét is igénybe vettem volna, ha nem azt mondta volna, hogy nincs szükségem segítségre, mert én ön-probléma-megoldó vagyok. Persze az egómnak ez jólesett, hiszen igaz, hogy nagyon sok mindenen változtattam életem során, de közben a kérdés ott lüktetett bennem, hogy akkor 42 évesen miért nem élek teljes lelki kiegyensúlyozottságban, örömmel teli életet, miért vergődök számomra rendkívül méltatlan helyzetben, bántalmazó kapcsolatokban?
Kutattam a neten a lehetőségek után és akkor került az utamba a Fehér Gyűrű Közhasznú Egyesület oldala. Legnagyobb meglepetésemre a telefont felvették és végtelen segítőkészséggel fordultak felém a munkatársak. Azonnali hatállyal fogadtak is, ahol – egyrészről nem néztek hülyének, ami nagy segítség volt számomra – másrészről tájékoztattak a jogi lehetőségeimről is, illetve lelki támogatást is kaptam. Háromszor voltam beszélgetésen az Alapítvány mentálhigiénés munkatársánál, aki a 42 év alatt szépen felépített – ahogy ő fejezte ki – superwomen – maszkomon átlátott és le is szedte azt. Megállapításai sokkoltak, elgondolkodtattak, tükröt és utat mutattak. Határozott és lényegre törő kérdéseivel, meglátásaival azonnal elkapta a probléma gyökerét és el is távolította azt belőlem. Nagyon sok mindent, amiről nekem elég határozott elképzeléseim voltak, hogy az „úgy van” egy másik nézőpontból mutatott meg, magammal és a világgal kapcsolatban is, segített visszaszerezni az önbecsülésemet, megtanított arra, hogy hogy legyek igazán önmagam, hogy képviseljem hitelesen a saját véleményemet, hogy jogom van a saját érzéseimhez – de leginkább arra, hogy ideje kilépnem az önmagam bántásából. Érdekes, sosem tartottam magam áldozati típusnak, sosem gondoltam volna, hogy valójában én vagyok az, aki bántom saját magamat…
Ez a három beszélgetés – mint említettem – nagyon komolyan megváltoztatta az életemet. Amit eddig próbáltam elérni egyedül, most az ő segítségével sikerült. A viselkedésem teljes mértékben magától változott meg. Elhiszem, hogy van helyem a világban, tudok elfogadni és hitelesen ki tudok állni önmagamért, a lehető legnagyobb természetességgel állok bele helyzetekbe – az életembe.
Környezetem reakciója eléggé érdekessé vált… a bántalmazó kapcsolataim erősítettek és minden sokkal rosszabb lett, a verbális agresszió már megütötte az elviselhetetlen szintet – a főnököm tombolt, a volt párom tombolt és a fizikai bántalmazás határát súrolta a viselkedése… voltak pillanatok, percek, órák – amikor úgy éreztem, hogy itt adom fel, a helyzet reménytelen és ennél rosszabb már nem lehet és nekem már nincs erőm tovább küzdeni… egy ilyen kilátástalan percemben csörgött a telefon – a segítő szakember felhívott. Abban a pár perces beszélgetésben ismét annyi energiát kaptam tőle, ami segített kitartani, valamint segített abban is, hogy min változtassak még a viselkedésemen, hogy bár elérjem amit akarok, és ezt mások is elfogadják. Végül lecsillapodtak a hullámok. A főnököm varázslatosan lenyugodott, bár most is vannak „rohamai”, de velem például már sokkal kedvesebben és tisztelettudóbban beszél, például elkezdte használni a „kérem” és „köszönöm” szavakat, a hangulat sokkal nyugodtabb.
A párkapcsolatomat sikerült lezárni. A volt párom azt mondta, hogy nagyon megváltoztam az utóbbi időben, és nem lát más megoldást, mint elfogadja a döntésemet, mert tudja, hogy bármit tesz, nem változtatom meg a döntésemet. A jó hír az, hogy – úgy néz ki – hogy a lezárástól mintha „kijózanodott” volna, hiszen sosem hitte el, hogy elhagyom. Számot vetett az életével, és elkezdett önmagán dolgozni, többek között érdekli a bántalmazás témaköre is, feltett szándéka, hogy változtat. Ez persze a jövő zenéje és a döntésemet nem befolyásolják már az ígéretei.
Nyugodt vagyok, békés és örömteli, megváltozott energiákkal, eltüntetett falakkal. Mindig azt gondoltam, hogy extrémen introvertált vagyok, azért vagyok ennyire visszavonulós „típus”, de az utóbbi időben nyitottá váltam az emberek felé. Nagyon hálás vagyok a Fehér Gyűrű Egyesület és a mentálhigiénés szakember munkájáért, segítségéért. 42 évesen végre szabadnak érzem magam és azt érzem, hogy a saját életemet élem.
A Fehér Gyűrű az alábbi ügyekben nyújtott jogi segítséget 2015-16-ban:
J. esete jelenleg is folyamatban van. Egy Veszprém megyei kistelepülésen felgyújtották a házát, emiatt emberölés kísérlete miatt végzett nyomozást a rendőrség. Az áldozatot ügyvédünk képviseli a bíróság előtt.
M. kiskorú bántalmazása miatt a Monori Rendőrkapitányságnál folyamatban lévő ügyben szintén jogi képviseletet biztosít az egyesület az áldozatnak.
T. esetében a Szolnoki Járási Bíróság első fokon két év börtönt szabott ki öt évre felfüggesztve a tettesre kiskorú sérelmére elkövetett nemi erőszak bűntette miatt. Az áldozatot ügyvédünk képviseli a bíróság előtt.
N. külföldi állampolgár ügye jogerősen befejezve a Fővárosi Ítélőtábla előtt. Az áldozatot ügyvédünk képviselte a bíróság előtt.
T. esetében a Pesti Központi Kerületi Bíróság jogerősen két év négy évre felfüggesztve szóló ítéletet hozott. Az áldozatot ügyvédünk képviseli a bíróság előtt.
E. súlyos testi sértés áldozataként kap Egyesületünktől jogi képviseletet, az ügye jelenleg is folyamatban van a BRFK hatodik kerületi kapitánysága előtt.
Sz. R. kiskorú megerőszakolása / Közös áldozatvédelem a Fehér Gyűrű Közhasznú Egyesülettel
Hozzánk forduló áldozatok, ill. hozzátartozóik történetei, tragédiái – segítségnyújtások a korábbi évekből:
Fruzsina 9 éves kislány budapesti lakóházuk földszintjén a liftre várt, amikor egy ott lakó férfi erőszakkal berángatta a lakásába, ahol erőszakoskodni akart vele, fajtalanságra akarta kényszeríteni. A kislány segítségért kiabált és megpróbált ellenállni, de a férfi késsel több helyen megszúrta azzal a szándékkal, hogy megtörje az ellenállását, és amikor ez nem sikerült a késsel elvágta a kislány nyakát. A gyermek korábbi segélykiáltásait hallva az egyik szomszéd betörte a lakás ajtaját, ezzel megzavarva a támadást. A gyors orvosi beavatkozásnak köszönhetően a kislány életben maradt. Fruzsina sorsát az egyesület folyamatosan figyelemmel kísérte, a pszichikai és más irányú segítségek mellett, a család részére – a bűncselekmény következtében kialakult rossz anyagi helyzetük miatt – többször adtak segélyt. Az egyesület kérésére a nyomozók nem a rendőrség épületében, hanem – a kislány által már megszokott környezetben – a FEHÉR GYŰRŰ budapesti irodájában hallgatták meg a gyermeket, ahol jelen volt az édesanyán kívül az egyesület jogásza és egy pszichológus is. Az életmentő műtét következtében csúnya hegek maradtak a kislány nyakán, ezért egy év múlva plasztikai műtét vált szükségessé, amelyet társadalombiztosítási támogatással is csak minimum 120.000,- Ft-ért vállaltak volna el a kórházak. Az egyesületnek sikerült elintéznie, hogy a plasztikai műtétet végül díjmentesen elvégezzék. A műtét sikeres volt, a támadás nyomai ma már alig láthatóak, sőt Fruzsina mára már túljutott a bűncselekmény okozta pszichés traumán is.
Ferenc budapesti lakost két éve Budapesten az Árpád hídon két férfi agyonverte. A nyomozás során kiderült, hogy a támadókat az áldozat felesége bérelte fel férje megölésére. A házaspár válófélben volt és a feleség nem akart osztozni a közös vagyonon. Az elkövetőket és a felbujtókat a rendőrség őrizetbe vette. A bűncselekmény elkövetése után pár nappal az áldozat édesapja, aki 100%-os rokkant telefonon kereste meg az egyesületet azzal a kéréssel, hogy nyújtsanak segítséget fia eltemetéséhez. Az alacsony nyugdíjjal rendelkező rokkant és beteg szülőknek nem csak a temetés költségeinek kifizetése jelentett nehézséget, hanem az ezzel járó ügyintézés is. A FEHÉR GYŰRŰ segített a temetés megszervezésében és költségeihez is támogatást nyújtott. Ezen kívül segítséget nyújtottunk az árván maradt két kiskorú gyermek gyámhatósági eljárásához is.
Eszter 16 éves középiskolai tanuló 2006 februárjában, Budapest egyik parkjában – a kora esti órákban – erőszakos közösülés áldozata lett. Az ügyben lefolytatott rendőrségi eljárás során a fiatalkorú áldozatot több atrocitás is érte: a kihallgatások során alaptalan vádaskodások, sértő megjegyzések hangzottak el. A kollégiumban és a lakhelyén végzett rendőrségi adatgyűjtés során semmibe vették az áldozat személyiségi jogait, sőt olyan rossz színben tüntették fel a fiatal lányt, hogy a család az elköltözés gondolatával foglalkozik. Az egészségügyi vizsgálatok során is több hiba és szakszerűtlenség történt. Összességében a rendőrségi eljárás során nem az ilyen jellegű bűncselekmények áldozatait megillető módon foglalkoztak és viselkedtek a sértettel. A történtekről részletes feljegyzést készített a FEHÉR GYŰRŰ, amelyet kivizsgálásra az illetékes szervekhez továbbítottak. Az egyesület az áldozatnak, illetve a családjának segítséget nyújtott az iskola, kollégium, és a lakóhely megváltoztatásához, amelyekhez némi anyagi támogatást is adott, továbbá biztosította a büntetőeljárás alatt a sértetti jogi képviseletet.
2007 nyarán ismeretlen tettes ellopta Siófok egyik utcájában parkoló VW Transporter német forgalmi rendszámú kisbuszt. A gépkocsi egy német állampolgár tulajdona volt, aki nyolcadmagával szabadságát töltötte a Balaton partján. Az ismeretlen elkövető nem csak a gépkocsit lopta el, hanem az abban lévő csomagjaikat, ruházatukat, személyes dolgaikat és egyes családtagok útleveleit és bankkártyáit is. A nyolctagú társaságnak (két család) a FEHÉR GYŰRŰ egy éjszakára biztosított díjtalan szálláslehetősséget és adott egyéb segélyt a hazautazásuk költségeire, valamint segítséget nyújtott ellopott útiokmányaik pótlásához is.
Dr .S.Ané (T.A) a Szabálysértési Törvény hatálya alá eső, ún. folytatólagosan elkövetett veszélyes fenyegetés sértettjeként kereste meg egyesületünket: segítettük őt a feljelentés megtételében a BRFK XX. és XIII. ker. Rendőrkapitányság Bűnügyi Osztályára. Egyesületünk az ügyfél részére több irányú segítséget nyújtott, amelynek kapcsán a Budapesti XX., XXI. és XXIII. Kerületi Bíróság előtt meg is indult a szabálysértési eljárás, amelyhez az egyesület jogi képviselőt biztosított az ügyfél részére a teljes bírósági szakaszban.
A Nógrád Megyei Rendőr-főkapitányság Bűnügyi Osztálya indított eljárást P.T. ellen, aljas indokból, különös kegyetlenséggel, 14. életévét be nem töltött személy ellen elkövetett emberölés bűntette és más bűncselekmények miatt. Az elkövető szexuális kapcsolatot akart létesíteni H.V., 14 éven aluli kislánnyal, aki erre nem volt hajlandó. A sértett ellenállt a kísérletnek, amely dulakodássá fajult, amelynek során a gyanúsított hegyes eszközzel többször nyaktájékon szúrta. Az erősen vérző lányt autója hátsó ülésére tuszkolta, s a közelben lakó nagymamája családi házának udvarán lévő mellékhelyiséghez hurcolta. Itt tovább próbálkozott az erőszakkal, a sértettet bántalmazta, és elhatározta, hogy megöli. Az udvaron lévő szennyvízgödör fedelét levette, és a sértettet beledobta a gödörbe. Sértett megpróbált onnan kijutni, de az elkövető rendkívüli embertelenséggel és brutalitással egy 1 méter hosszúságú földelő-szonda vassal szurkálta, ahol csak érte mindaddig, amíg életjelt adott. Hogy a test végleg elmerüljön, két nagyobb méretű követ egymáshoz erősítve a testre dobta. A bűnügyben egyesületünk az ügyvédünk részvételével – a hatóságok által lefolytatott eljárások során, valamint a bírósági tárgyalásokon – ellátta a sértetti jogi képviseletet.
P.H. 18 éves magyarcsanádi lakos 2006. július 19-én éjszaka Makó határában brutális emberölési kísérlet áldozata lett, az elkövető benzinnel leöntötte és felgyújtotta. A lány testfelületének nagy része megégett, a mentők először Szegedre, majd a Fővárosi Szent István Kórházba szállították. A fiatal lányon a kórház Égési és Plasztikai Sebészetén több műtétet hajtottak végre, de az áldozatos orvosi gyógykezelés ellenére 2006. augusztus 10-én a hajnali órákban belehalt sérüléseibe. Az ügyben a Csongrád Megyei Rendőr-főkapitányság folytatta az eljárást. A FEHÉR GYŰRŰ Közhasznú Egyesület a szülők kérésére a büntetőügy folyamatában – a Be. 58.§. 3. pontja alapján – vállalta a sértetti jogi képviseletet, amelyet a bírósági szakban is ellátott. Ügyvédünk valamennyi tárgyaláson részt vett.
2010-ben szinte egymás után történt két példátlan rendőrgyilkosság Magyarországon:
július 23-án Radovic Dusan r. zászlós szolgálatteljesítés közben halt hősi halált. Egy BMW típusú személygépkocsi vezetője nem tett eleget a rendőri felszólításnak, majd hosszas üldözés követően, a Keleti Pályaudvarnál megállásra kényszerítették. Radivic Dusan kiszállt a rendőrautóból. A BMW vezetője hirtelen hátramenetbe kapcsolt és nagy sebességgel elgázolta és a két gépjármű közé szorította a rendőrt. Ezt követően a BMW vezetője elhajtott a helyszínről, elsodorva Radovic zászlóst, aki ezt követően az úttestre zuhant. Radovic Dusan olyan súlyos sérüléseket szenvedett, hogy a helyszínen életét vesztette. A rendőrség által nyitott támogatási bankszámlára Egyesületünk segélyt utalt át az elhunyt családjának.
augusztus 4-én ismeretlen tettes – eddig még nem állapított okból – több lövéssel megölte az Alsóőrsön szolgálatát ellátó és intézkedő ifj. Gaumaf János főtörzsőrmestert. A sértett a helyszínen meghalt. Egyesületünk elnöke az elhunyt parancsnokával együtt a szolgálat közben meghalt rendőr családjának egyszeri gyorssegélyt adott át személyesen.

References: bíróság 
 Bíróság 
 bíróság 
 bíróság 
 Bíróság 
 bíróság 
 Bíróság